
A játékosítás hatása a matematika tudásra és a matematikai attitűdre középiskolában

Kulcsszavak: játékosítás; középiskola; pontrendszer; elköteleződés; szorongás
A játékosítás az a folyamat, amely egy tevékenységet azáltal javít, hogy játékszerű élmények lehetőségét teremti meg, hogy elősegítse a felhasználó értékalkotását. A játékosítással kapcsolatos kutatások száma a COVID járvány és a vele járó online oktatás miatt jelentősen megnőtt az utóbbi években.
Kíváncsiak voltunk, hogy egy személyre szabott játékosítási környezetben hogyan változik a diákok matematikai attitűdje, elkötelezettsége és teljesítménye. Kísérleteinket egy szakközépiskola 9. évfolyamos alaptantervű osztályában és gimnáziumok 10. és 11. osztályában emelt szintű és fakultációs matematika csoportokban futtattuk le. A kísérletben 5 iskola 7 osztálya vett részt: minden évfolyamon voltak játékosított rendszerben tanuló kísérleti, és hagyományos oktatásban részesülő kontroll csoportok. A kísérlet 2 tananyagon keresztül, 12-13 hétig tartott. Eredményeink azt mutatták, hogy 6 hét elteltével az első témazáró eredményeiben még nem volt különbség a csoportok között. A második témazáró eredményeinek elemzésekor a pontszámok eloszlása miatt a három évfolyamon három különböző módszert tudtunk alkalmazni. Az eredmények alapján elmondhatjuk, hogy a 9. és 10. évfolyamon szignifikánsan jobban teljesítettek a kísérleti csoportok a második témazáró dolgozaton. A 11. évfolyam második témazárójának leíró statisztikai eredményei (átlag, szórás) alapján a kísérleti csoport felülmúlta a kontrollcsoport teljesítményét.
A tanulók matematikai elkötelezettségét egy neuropszichológiai eredményekre épülő teszt segítségével vizsgáltuk. A matematikai elkötelezettség több összetevőjében is jobban szerepeltek a kísérleti csoport tagjai, de statisztikailag elemezhető eredmények érdekében a tesztet érdemes finomítani a jövőben. A 11. évfolyamon végzett attitűd és szorongástesztek eredménye azt mutatta, hogy a tanulók matematikai attitűdje és szorongása is növekedett a kísérlet alatt. Ezt a meglepő eredményt a fakultációs diákok maximalizmusával magyaráztuk.



